## El Consell autoritza el conveni de col·laboració entre la UPV, l’UJI, la UMH i Fisabio per a la promoció de l’I+D+i

*** L’objecte de l’acord és regular les relacions entre les parts per a l’execució del programa conjunt UniSalut
* Es pretén generar sinergies entre el personal investigador i professionals de les quatre entitats per a crear projectes d’investigació i innovació cientificotècnics**

El Consell ha autoritzat el conveni de col·laboració entre la Universitat Politècnica de València (UPV), la Universitat Jaume I (UJI) de Castelló, la Universitat Miguel Hernández (UMH) d’Elx i la Fundació per al Foment de la Investigació Sanitària i Biomèdica de la Comunitat Valenciana (Fisabio) per a la promoció de la col·laboració en I+D+i. L’objecte del conveni és regular les relacions entre les parts per a l’execució de la tercera edició del programa conjunt UniSalut.

L’objectiu d’UniSalud és generar sinergies entre el personal investigador i professionals de les quatre entitats per a crear projectes d’investigació i innovació cientificotècnics orientats cap a temes innovadors, amb atractiu per a aconseguir inversió pública i privada de convocatòries nacionals i internacionals d’interés.

Este programa conjunt comprendrà, entre altres actuacions, la recollida d’interessos i demandes de col·laboració en I+D+i del personal investigador i els professionals de les quatre entitats; i l’organització i desenrotllament d’una convocatòria d’ajudes destinada a propiciar l’inici de col·laboracions mitjançant accions preparatòries i projectes d’innovació. A més, en el marc d’UniSalut se celebraran jornades de dinamització i activitats per a gestionar les actuacions anteriors.

Esta convocatòria d’ajudes d’UniSalut prevorà els subprogrames següents: Polisabio (Programa de col·laboració UPV-Fisabio), per al qual es destinaran 140.000 euros; Ujisabio (Programa de col·laboració UJI-Fisabio), dotat d’una quantia de 70.000 euros i Ilisabio (Programa de col·laboració UMH-Fisabio), que serà finançat amb 50.000 euros.

El termini de vigència del conveni serà des de la data de la firma fins al 31 de desembre de 2025.

El personal participant haurà d’estar vinculat a la UPV, a l’UJI, a la UMH i a centres sanitaris adscrits i conveniats a Fisabio. La sol·licitud s’ha de presentar a través del Portal de Convocatòries de Fundanet de Fisabio, al qual s’accedix a través de la web d’UniSalut, i triar el subprograma en el qual es vol participar.

Fecha: 02/08/2024